L. Köteles, poslanec: (2001-10-18):
Predložený návrh zákona sa zameriava na niekoľko okruhov otázok. V oblasti spracovania starých vozidiel sa navrhuje právne upraviť činnosť zberných miest a vypustiť osobitne určených parkovísk. Spracovateľom starých vozidiel sa ukladá postupovať podľa zákona o verejnom obstarávaní. V oblasti spracúvania batérií, akumulátorov sa navrhuje ustanoviť do orgánov Recyklačného fondu zástupcov koneč-ných spracovateľov odpadu z batérií a akumulátorov. Ďalej sa navrhuje vývoz odpadov v niektorých prípadoch a ustanoviť právnu nárokovateľ-nosť z prostriedkov Recyklačného fondu pre spracovateľov odpadov. Vážená Národná rada, návrh na novelizáciu zákona o odpadoch považujem za unáhlený. Veď ako tvrdil pán poslanec Muránsky, sme len na začiatku zavedenia nového celospoločenského spôsobu riešenia zneškodnenia a recyklácie odpadov. Nemáme presný prehľad o nedostatkoch, ktoré sa zákonite prejavia pri zavedení takého zložitého zákona. Návrh je zameraný na niektoré neuralgické, podľa mňa ani na tie nie najhoršie body zákona, podľa  môjho názoru na tie paragrafy, ktoré možno nesplnili tieto očakávania, ktoré boli počas legislatívneho procesu tvorby zákona prejavené. Návrh na zavedenie zberného miesta je nesystémový a zbytočne narúša celú štruktúru systému spracovania starých vozidiel. Podľa môjho názoru pôvodné riešenie, teda spôsob spracúvania oproti navrhovanému nie je duplicitný a konečný efekt je prehľadnejší a neporovnateľne menej možností ponúka na prípadné zneužitie. V prípade batérií a akumulátorov, čo v tejto oblasti vystúpili už viacerí poslanci, podľa mňa ide o duplicitné návrhy alebo o návrhy, ktoré nesystémovo narúšajú a menia základné princípy a systém Recyklač-ného fondu v prospech jedného zo sektorov, sektora batérií a akumulátorov. Zodpovednosť za odpad zo svojich výrobkov nesú ich výrobcovia a dovozcovia, ktorí sú zo zákona povinní do Recyklačného fondu platiť. Z tohto dôvodu sú zastúpení aj v Správnej a Dozornej rade, aby spolu rozhodovali o čo možno najefektívnejšom použití prostriedkov fondu na zabezpečenie recyklácie a zneškodnenie odpadu z ich výrob-kov. V poslaneckom návrhu sa žiada ponechať síce výrobcom a dovozcom povinnosť platiť do Recyklačného fondu za batérie a akumulátory, ale do Správnej a Dozornej rady vymenovať za túto komoditu zástupcu spracovateľov odpadov, teda zástupcu tých, ktorí do fondu neplatia, ale ktorí budú z fondu prostriedky len dostávať, teda tí, ktorí majú eminentný záujem o najväčší odpad, ešte k tomu nebezpečný odpad spracúvať. Okrem toho spracovatelia odpadov, prevažná väčšina z nich  podľa mňa vykonáva aj dnes zhodnocovanie odpadov ako svoju bežnú podnikateľskú, teda aj ziskovú činnosť, pričom tu by mali mať nárok na úhradu nákladov, ale ich zisk ostane dotknutý. Na záver by som dodal, že nikto z odborníkov ani z poslancov podľa mňa nevylúčil ani nevylúči, že zákon o odpadoch skôr alebo neskôr by nemal byť novelizovaný. Veď je aj našou snahou vytvoriť fungujúci aj z technického, aj hospodárskeho hľadiska vykonávateľný zákon. Ale keď chceme novelizovať zákon o odpadoch, tak len po dôslednej analýze výsledkov uplatnenia zákona v našich podmienkach, lebo, môžem to potvrdiť aj ja, celý zákon ešte nie je platný a nie sú ešte platné tie paragrafy, ktoré práve chceme novelizovať. Z týchto dôvodov nemôžeme podporovať prerokovanie návrhu zákona v druhom čítaní a odporúčame, aby návrh zákona bol vrátený predkladateľom na prepracovanie. (Potlesk.)